**AVP ümarlaud 25.08.2014**

Koht: Avatud Eesti Fond

Osalejad: Liia Hänni (e-Riigi Akadeemia), Mall Hellam (Avatud Eesti Fond), Andrei Liimets (Avatud Eesti Fond), Maris Jõgeva (EMSL), Kaido Kikkas (Eesti Interneti Kogukond), Age Tomson (Domus Dorpatensis), Kari Käsper (Inimõiguste Keskus), Birgit Rosenberg (Korruptsioonivaba Eesti), Evelin Andrespok (Arengukoostöö Ümarlaud), Kaarel Haav (Eesti Haridusfoorum), Silver Meikar (Digitaalõiguste instituut), Henri Laupmaa (Open Data Eesti), Olari Koppel (Eestu Koostöö Kogu)

Ümarlauda juhatas AVP ümarlaua koordinaator Liia Hänni, kes tutvustas päevakava ja osalejaid. Protokolli koostas Andrei Liimets.

Päevakava ja protokolli sisukord:

**1. uue AVP koordinaatori nimetamine**

**2. valitsusväliste osapoolte nimetamine AVP koordineerivasse kogusse**

**3. LÜHIKOKKUVÕTE**

**1. uue AVP ümarlaua koordinaatori nimetamine**

**1.1 diskussioon**

Uue koordinaatori kandidaat Andrei Liimets tutvustas ennast. Esitati täpsustavaid küsimusi värske koordinaatori osas, sh. töövahendite ja -koha suhtes, milleks saab Avatud Eesti Fond.

Liia Hänni täpsustas enda lahkumise põhjuseid ja ümarlaua vajadusi, sh. konstateeris fakti, et tänu uuele vaitsuskabinetile on AVP endisest rohkem pildil. Lisaks, et vajalik on ümarlaua koordinaatori kohalolu Riigikantselei otsustava kogu juures.

Kari Käsper tõstatas võimaliku huvide konflikti probleemi, kuna koordinaator esindab nii üht organisatsiooni (AEF) kui ka võrgustikku. Mall Hellam viitas, et sellised küsimused on juba varem läbi arutatud.

**1.2 hääletus**

Uue koordinaatori määramine. Kas nimetada uueks AVP ümarlaua koordinaatoriks Andrei Liimets?

Poolt: 12

Vastu: 0

Erapooletu: 0

OTSUS: AVP ümarlaua koordinaatoriks nimetatakse alates 01.09.2014 Andrei Liimets (Avatud Eesti Fond)

**2. Valitsusvälised partnerid AVP koordineerivasse kogusse**

**2.1 diskussioon**

Liia Hänni tutvustas AVP tegevuskava täitmise jälgimise protsessi ja partnerorganisatsioonide rolli, eriti punkti, et partnerorganisatsioonide (sh. sotsiaalpartnerid) esindajad koordineerivasse kogusse esitab AVP ümarlaud. Koordineeriv kogu, mis moodustub ministeeriumite ja valitsusväliste partnerite esindajatest, jälgib tegevuskava täitmist, langetab olulisi otsuseid (nt. vajalikud muutused tegevuskavas), annab soovitusi osalistele ja kajastab AVP protsessi Eestis.

Avalik konkurss vabaühendustele kandidaatide esitamiseks AVP koordineerivasse kogusse toimus 1. juulist 1. augustini ja samal ajal pidas Liia kontakte sotsiaalpartneritega nende esindajate väljaselgitamiseks. Selgus, et koordineerivasse kogusse soovivad kuuluda 2 ettevõtjaid esindavat organisatsiooni: Eesti Kaubandus-Tööstuskoda (esindaja Mait Palts), ja Tööandjate Keskliit (esindaja Toomas Tamsar) ning töövõtjaid esindav Ametiühingute Keskliit (esindaja Peep Peterson). Liia Hänni esitas ümarlauale arutamiseks ettepaneku nimetada koordineerivasse kogusse 3 sotsiaalpartnerite esindajat.

Kerkis mitmeid täpsustavaid küsimusi- miks just sellised kandidaadid, miks vabakonna kohtade arvelt ja kas peaks osalejate koosseisu kohendama. Liia Hänni tõi välja, et ümarlauale ja AVP protsessile on kasulik leida liitlasi ning et tark oleks kaasata AVP põhimõtete eest seisma ka teisi osapooli peale vabaühenduste. Tõstatati idee suurendada koordineeriva kogu kohtade arvu, kuid see eeldaks uusi läbirääkimisi. Maris Jõgeva tõi välja, et oluline pole otsustavas kogus osalevate organisatsioonide arv, vaid see, et seal oleksid tugevad ja panustamisest huvitatud organisatsioonid.

Toodi välja, et mainitud sotsiaalpartnerid on niigi riigi partnerid teiste ettevõtmiste kaudu ja miks neile lisaks sellele AVP-d vaja on. Liia mainis, et valiku põhimõtted olid suvel saadetud ümarlaua liikmetele kooskõlastamiseks, tagasisidet andis vaid Inimõiguste Keskus. Keskse probleemina vaieldi selle üle, kas tööandjaid peaks esindama üks või kaks organisatsiooni.

Liia Hänni tegi ettepaneku lisada klausel, et ümarlaual on õigus kutsuda esindaja tagasi, kui ta ei osale koordineeriva kogu töös. Tekkis arutelu teemal, mida ümarlaua esindajatest oodatakse, kas pädevust, osalust või midagi muud. Kaarel Haav tõi välja, et küsimus on huvigruppide esindamises. Liia Hänni viitas, et organisatsioonide valiku puhul on oluline ennekõike avatud valitsemise põhimõtete järgimine ja väärtustamine. Kaarel Haav tõi välja, et tööandjate jaoks ei ole tegu primaarsete teemadega. Kari Käsper tõi välja, et statuuti veel ei ole ja pakkus, et tõstatada koos statuudi loomisega ettepanek suurendada koordineeriva kogu kohtade arvu.

Vaieldi ka täpse hääletussüsteemi üle.

**2.2 hääletus**

Kas määrata AVP koordineerivasse kogusse kõik kolm esitatud sotsiaalpartnerite esindajat?

poolt: 2

vastu: 3

erapooletu: 7

Kas kinnitada kolme asemel sotsiaalpartneritele kaks kohta ja rääkida tööandjatega läbi neist kahest kohast ühe täitmiseks?

poolt: 12

vastu: 0

erapooletu: 0

OTSUS: Jätkata läbirääkimisi tööandjatega nende esindaja selgitamiseks AVP koordineerivas kogus.

Ümarlaud aktsepteeris Ametiühingute Keskliidu soovi kuuluda koordineerivasse kogusse.

Kas kinnitada koordineeriva kogu liikmeks Avatud Eesti Fond kui AVP ümarlauda koordineeriv organisatsioon?

poolt: 12

vastu: 0

erapooletu: 0

OTSUS: Kinnitada koordineeriva kogu liikmeks Avatud Eesti Fond.

Millised organisatsioonid kinnitada AVP koordineeriva kogu liikmetena ülejäänud 4 valitsusvälistele partneritele eraldatud kohale? Valik otsustati langetada salajasel hääletamisel, kusjuures iga ümarlauas esindatud organisatsioonil oli võimalik hääletada kuni 4 kandidaadi poolt. Kandidatuuri olid esitanud E-Riigi Akadeemia, Eesti Koostöö Kogu, EMSL, Praxis, Eesti Haridusfoorum ja Lapse Huvikaitse Koda.

Hääletustulemused:

EMSL 12

E-Riigi Akadeemia 11

Eesti Koostöö Kogu 9

Praxis 9

Eesti Haridusfoorum 2

Lapse Huvikaitse Koda 2

OTSUS: Koordineerivasse kogusse valiti EMSL, E-Riigi Akadeemia, Eesti Koostöö Kogu ja Praxis.

**3. LÜHIKOKKUVÕTE**

AVP ümarlaud otsustas, et uueks koordinaatoriks saab alates 01.09.2014 Andrei Liimets (Avatud Eesti Fond).

Seitse kohta AVP koordineerivas kogus jaotati järgnevalt: üks töövõtjate esindaja (Ametiühingute Keskliit), üks tööandjate esindaja (Kaubandus-Tööstuskoda või Tööandjate Keskliit), Avatud Eesti Fond, Praxis, EMSL, E-Riigi Akadeemia, Eesti Koostöö Kogu.